section_heading: Operativna uporaba
paragraph_text: Prvi pokušaj motornog leta izveden je 25. listopada 1955., no zbog curenja dušika let je obavljen bez pogona. Konačno 18. studenoga, X-2 je poletio uz pomoć raketnog motora ali ne maksimalnim potiskom tako da je postigao brzinu od "samo" Mach 0,95. Zvučnu barijeru probio je 25. travnja 1956. kada je postigao brzinu od Mach 1,4 i visinu od preko 15.000 metara. U svibnju pilot Everest izveo je još tri leta i postigao brzinu od Mach 2,53. U lipnju zrakoplov je privremeno bio prizemljen zbog ugradnje mlaznica koje su mu trebale poboljšati performanse. 23. srpnja 1956. pilot Everest postao je "najbrži čovjek na svijetu" postigavši brzinu od Mach 2,87 i visinu od 20.726 metara. Nakon ovog postignuća, uslijedili su letovi s pilotom Kincheloeom za kontrolama kojima je za cilj bilo postizanje maksimalne visine. To mu je pošlo za rukom 7. rujna kada je postigao rekordnu visinu od 38.465 metara.